b"\n_START_ARTICLE_\nPL/SQL\n_START_PARAGRAPH_\nPL/SQL (Procedural Language/Structured Query Language) \xc3\xa9s un llenguatge de programaci\xc3\xb3 propietari d'Oracle que s'emmagatzema en les bases de dades Oracle i que est\xc3\xa9n el llenguatge SQL. Aquest tipus de llenguatge i els programes que es realitzen reben sovint el nom de procediments emmagatzemats. (Altres bases de dades relacionals ofereixen llenguatges similars.) La sintaxi de PL/SQL \xc3\xa9s molt similar a la del llenguatge Ada.\n_START_SECTION_\nFuncionalitat\n_START_PARAGRAPH_\nPL/SQL \xc3\xa9s un llenguatge procedimental complet que incorpora variables, estructures de control, vectors i gesti\xc3\xb3 d'excepcions. A partir de la versi\xc3\xb3 8 d'Oracle tamb\xc3\xa9 s'han incl\xc3\xb2s funcionalitats associades a la programaci\xc3\xb3 orientada a objectes._NEWLINE_L'estreta relaci\xc3\xb3 entre l'SQL i el PL/SQL a Oracle permet tant la inclusi\xc3\xb3 directa de comandes d'SQL dins dels procediments PL/SQL, com la inclusi\xc3\xb3 de funcions i procediments PL/SQL dins de les comandes SQL. Un programador pot interaccionar amb la base de dades mitjan\xc3\xa7ant ordres imperatives que executin procediments de forma similar a com interaccionaria amb SQL. A m\xc3\xa9s a m\xc3\xa9s, les comandes SQL poden causar l'activaci\xc3\xb3 de disparadors (en angl\xc3\xa8s triggers) en certes circumst\xc3\xa0ncies predefinides._NEWLINE_Els procediments emmagatzemats PL/SQL (funcions, procediments, paquets i disparadors) es compilen i queden desats dins la base de dades Oracle.\n_START_SECTION_\nLlenguatges similars\n_START_PARAGRAPH_\nPL/SQL funciona an\xc3\xa0logament a altres llenguatges procedurals integrats dins de bases de dades relacionals. Sybase i Microsoft SQL Server tenen Transact-SQL, PostgreSQL t\xc3\xa9 PL/pgSQL (que intenta emular PL/SQL), i IBM DB2 inclou SQL Procedural Language (SQL PL)."